<classify> WATANZANIA wamepata fursa adhimu ya kwenda kufundisha Kiswahili katika shule za Msingi na Sekondari katika Jamhuri ya Sudan Kusini.Fursa hizo zilibainishwa wakati Waziri wa Elimu, Sayansi na Teknolojia, Profesa Joyce Ndalichako na Waziri wa Elimu na Mafundisho wa Sudan Kusini, Deng Dengyu Hoc Yai waliposaini makubaliano MoU ya kushirikiano katika nyanja za ujuzi na uzoefu katika elimu yaliyofanyika jijini hapa.Profesa Ndalichako akizungumza wakati wa kutiliana saini alisema makubaliano hayo yanalenga kugawiana ujuzi na uzoefu katika nyanja mbalimbali zikiwemo za elimu, mazingira, ubunifu, mitaala na ulinzi na usalama.Amesema ushirikiano huo utapanua wigo wa elimu baina ya nchi mbili hizo ambapo pamoja na mambo mengine, Tanzania itapeleka walimu katika kufundisha Kiswahili katika shule mbalimbali nchini humo, lakini pia baadhi ya wanafunzi kutoka Sudan Kusini watapata fursa ya kusoma hapa nchini.Profesa Ndalichako alisema katika makubaliano hayo pia mitalaa mbalimbali ya elimu itaboreshwa ili nchini ya Sudan Kusini ianze kufundisha Kiswahili katika masomo yake kuanzia Februari mwaka huu wakati ambao mihula ya masomo inaanza nchini humo.Amesema Serikali ya Tanzania kupitia Baraza la Kiswahili Tanzania Bakita na Wizara ya Mambo ya Nje na Ushirikiano Afrika Mashariki tayari zimeshajiandaa kwa kuandaa walimu kwa ajili ya kufundisha Kiswahili kwa wageni na nchi zinazohitaji walimu ikiwemo Sudan Kusini.Profesa Ndalichako amesema katika ushirikiano baina ya nchi mbili hizo, unapanua uwigo na kukuza ushirikiano ambao ulianzishwa na viongozi wa nchi akiwemo hayati John Galang ambaye alisoma Chuo Kikuu cha Dar es Salaam.Akizungumza Waziri wa Elimu na Mafundisho Sudan Kusini, Deng Dengyu Hoc Yai, alisema ushirikiano huo ni muhimu kutokana na kwamba nchi hiyo ni mwanachama wa Jumuhiya ya Afrika Mashariki, lakini na jumuiya nyingine.Amesema inashukuru Tanzania na hasa Rais John Magufuli alishiriki katika kuijenga Sudan Kusini tangu ilipojitenga kutoka Sudan na hasa katika kuimarisha makubaliano yaliyosainiwa baibna ya viongozi nchini humo Septemba 2018 ambayo yanaendelea kutekelezwa.Alisema nchi yake imeamua kuwafundisha Kiswahili wanafunzi wa darasa la tano na watakapongia sekondari watachagua kama moja la Lugha za Kimataifa, lengo ni kuwajenga kuwa washiriki wazuri wa maendeleo katika jumuiya ya Afrika Mashariki.Yai alisema waliamua kufundisha Kiswahili kutokana shule zake kutokana na umaarufu wake, lakini pia kutokana na kutumika katika Jumuiya ya Afrika Mashariki EAC na katika mikutano ya AU.Amesema ushirikiano huo katika maeneo hayo unalenga kukuza ubinifu, kulinda mazingira na kuongeza ulinzi ili bara la Afrika lisionekane kuwa ni la vita bali ni lenye vivitio na raslimali nyingi za kujivunia.Yai amesema wanataka kuwapa elimu vijana ambao wataleta nuru mpya katika kulinda amani ya nchi hiyo na kuimarisha ushirikiano katika nchi za Jumuiya ya Afrika Mashariki ambazo zinatumia lugha hiyo kubwa barani Afrika.Amesema ushirikiano baina ya nchi hizo mbili katika elimu, ulinzi, usalama na mazingira utaimarisha uhusiano ambao ulikuwapo tangu zamani.  <topic>: kitaifa 